Syyttäjä vaatii 22-vuotiaalle miehelle yli kahden vuoden ehdotonta vankeusrangaistusta.

Syyttäjä Kaisa Ahla perustelee videolla rangaistusvaatimustaan.

Helsinkiin uudenvuodenaatoksi 2018 pommi-iskua valmistellut mies suunnitteli tekoaan kuukausien ajan.

Miestä syytetään törkeän henkeen tai terveyteen kohdistuvan rikoksen suunnittelusta. Tapausta käsiteltiin torstaiaamuna Helsingin käräjäoikeudessa.

Syytetty mies on nykyään 22-vuotias, eikä hänellä ole aiempia rikosrekisterimerkintöjä. Syytetty on Latvian kansalainen, eikä hänellä ole vakituista osoitetta Suomessa. Hänen vanhempansa asuvat kuitenkin Suomessa. Käräjäoikeuden istunnossa miehellä oli apunaan venäjänkielinen tulkki.

Syytteen mukaan miehen oli tarkoitus räjäyttää pommi 31.12.2018 väkijoukossa Helsingin keskustassa paikassa, jossa olisi paljon ulkomaalaisia ja muslimeja.

Rikoksesta syytetty mies (oik.) ei peitellyt kasvojaan Helsingin käräjäoikeuden istunnossa. ANNA JOUSILAHTI

Suunnitelman taustalla oli ideologisia syitä: mies sanoi poliisikuulustelussa kannattavansa kansallissosialismia ja aatetta, jonka mukaan kulttuurit eivät saa sekoittua keskenään. Miehen tavaroista löytyi poliisin tutkimuksissa muun muassa Adolf Hitlerin kuvia ja natsiaiheisia tarroja.

– Teon motiiviksi arvioidaan [syytetyn] mielenkiintoa ja kannatusta kansallissosialismia kohtaan, poliisin esitutkintamateriaalissa todetaan.

Kihlakunnansyyttäjä Kaisa Ahla kysyi oikeudessa syytetyltä muun muassa, kuuluisiko tämän mielestä Suomessa olla vain suomalaisia.

– Periaatteessa kyllä, koska tällä hetkellä kaikki muuttavat ristiin ja perimät sekoittuvat niin, ettei pian ole kuin yhdenlaista jäljellä, mies vastasi.

Syytetty kiistää valtaosan häntä koskevista syytteistä.

Tällaisia natsiaiheisia tarroja syytetyn hallusta löytyi. HELSINGIN POLIISI

Imuroi ”keittokirjan”

Esitutkinnan perusteella syytetty valmisteli tekoaan muun muassa pomminrakennusohjeisiin tutustumalla. Mies latasi pimeästä verkosta puhelimeensa opuksen, jonka nimi on suomeksi käännettynä Venäläinen keittiö – kotiterroristin aapinen.

Kirjassa kerrotaan yksityiskohtaisesti muun muassa erilaisista aseista ja kemiallisista aineista. Mies kertoi poliisikuulustelussa harrastavansa veitsiä ja ampuma-aseita.

Mukana ”keittokirjassa” on myös terroristisiin tekoihin yllyttävää aineistoa.

– Käyttämällä tätä kirjaa te voitte itse järjestää pienen vallankumouksen asuinpaikassanne. Lukekaa, miettikää ja toteuttakaa, ja Jeesus siunatkoon teitä, syyttäjä Ahla siteerasi kirjaa oikeuden käsittelyssä.

Syytetty myöntää ladanneensa kirjan, mutta kiistää lataamisen rikoksenvalmistelumielessä.

– Selasin sen läpi ja unohdin sitten sen olemassaolon, syytetty sanoi tulkin välityksellä oikeudessa.

– Minulla oli ihan muita suunnitelmia uudellevuodelle: olin aikeissa mennä Latviaan ja viettää siellä uuttavuotta sukulaisteni ja ystävieni kanssa sekä ottaa tatuoinnin, hän jatkoi.

Onneton koepommi

Yksi syyttäjän keskeisistä todisteista syytettyä vastaan on testiräjähde, jonka mies valmisti keväällä 2018 eli jo kuukausia ennen kiinnijäämistään. Räjähde oli miehen hallussa, kun poliisi otti tämän kiinni lokakuussa 2018.

Syytetyn mukaan hän ei suunnitellut kenenkään vahingoittamista räjähteellä. Hän sanoi oikeudessa, että tarkoituksena oli räjäyttää pommi metsässä ja ”muistella lapsuutta”.

– Kun olin pieni, vanhemmat pojat valmistivat tällaisia räjähteitä. Muistin yhden tällaisen räjähteen valmistustavan, mutta kuten näitte, se epäonnistui. Siinä kaikki, tulkki käänsi oikeudessa syytetyn puhetta.

Tapauksen esitutkinnan aikana poliisi mallinsi miehen väsäämän koepommin ja testasi sen räjäytystä. Videotallenne testistä esitettiin käräjäoikeudessa.

Testiräjäytyksen ja tutkimusten perusteella koeräjähteessä oli tiettyjä teknisiä puutteita, joiden vuoksi se ei räjähtänyt lainkaan, vaan tuotti ainoastaan suuren määrän savua. Muun muassa paketin ulkokuori todettiin liian tiiviiksi.

– Koeräjähde oli luvalla sanoen täysin onneton, syyttäjä Ahla luonnehti pommia oikeudessa.

Sellaisenaankin pommi olisi tosin voinut Keskusrikospoliisin rikosteknisen laboratorion arvion mukaan aiheuttaa tulipalovaaran ja palovammoja.

Tältä näytti syytetyn hallusta kiinnioton yhteydessä löydetty testiräjähde. Hän sanoi unohtaneensa sen harvoin käyttämiensä housujen taskuun. HELSINGIN POLIISI

Avautui kollegalle

Lopulta syytetty avautui syksyllä 2018 aatteistaan ja suunnitelmistaan ex-työtoverilleen, jonka kanssa hän oli työskennellyt yhdessä alle vuoden ajan kesästä 2017 alkaen. Työnteon ohella miehet muun muassa treenasivat ja asuivatkin hetken yhdessä.

Oikeudessa todistaneen työtoverin mukaan syytetty oli puhunut useaan otteeseen haaveestaan lähteä natsipataljoonan taistelijaksi Ukrainaan. Kesällä 2018 syytetty lähetti todistajalle natsi- ja aseaiheisia kuvia matkaltaan Riiasta.

Lokakuun alussa 2018 syytetty kysyi, tietäisikö todistaja paikkaa, jossa voisi testata räjähteitä. Samalla syytetty kertoi halustaan räjäyttää isompi pommi uutenavuotena kaupungin keskustassa.

Työtoveri-todistajan mukaan syytetty suunnitteli pommin rakennusainesten, kuten naulojen ja muiden metalliosien, viemistä työpaikaltaan. Miehet työskentelivät tuolloin Helsingin Rautatientorin kupeessa sijaitsevalla työmaalla.

Syytetty sanoi oikeudessa, että oli käynyt keskustelut päihteiden vaikutuksen alaisena, eikä muistanut niitä tai ollut tarkoittanut niitä tosissaan.

Todistaja kuvaili lisäksi syytetyn esitelleen hänelle ”oranssinväristä pötköä”. Hän demonstroi oikeudessa koeräjähteen lieriömäistä muotoa mukanaan olleella paperinipulla.

Pommintekeleen nähtyään todistaja ilmoitti asiasta poliisille.

– Hän on mielestäni vaarallinen, todistaja kuvaili syytettyä poliisikuulustelussa.

Poliisi otti syytetyn kiinni torstai-iltana 11. lokakuuta 2018 itähelsinkiläisen kauppakeskuksen pihalta. Päätös epäillyn vangitsemisesta tehtiin neljä päivää myöhemmin.

Miehellä oli kiinni otettaessa hallussaan testiräjähde, ilmapistooli ja kääntöveitsi. Toisessa syytekohdassa hänelle vaaditaan rangaistusta toisen vahingoittamiseen soveltuvan esineen hallussapidosta.

Syytetty sanoi poliisille kantavansa tätä kääntöveistä mukanaan ”makkaran viipalointia” tai ”langan leikkaamista” varten. HELSINGIN POLIISI

Vangittuna 2 päivää

Kihlakunnansyyttäjä Ahla vaatii syytetylle kahden vuoden ja neljän kuukauden ehdotonta vankeusrangaistusta.

– Tapaus on siinä mielessä poikkeuksellinen, että näitä on ollut hyvin vähän – onneksi niin, tietenkin, Ahla sanoo.

Perusteena syyttäjä pitää sitä, että syytetty laati ”yksityiskohtaisen suunnitelman” törkeän henkeen tai terveyteen kohdistuvan rikoksen valmistelemiseksi. Lakimääritelmän mukaan yksityiskohtainen suunnitelma ”luo edellytykset ja on välttämätön rikoksen toteuttamiseksi”, eikä ”edellytä sitä, että kaikki rikossuunnitelman pienimmätkin yksityiskohdat olisi etukäteen päätetty”.

Ahla korosti oikeudessa, että syytetty oli suunnitellut, milloin, missä, miten ja keitä kohtaan tämä suorittaisi iskunsa. Lisäksi syytetty oli alkanut tehdä fyysisiä toimenpiteitä rikoksen valmistelemiseksi, eli hankkinut tietoa pommin rakentamisesta ja tehnyt koeräjähteen. Ahla jopa kuvaili, että jos yksityiskohtaisen suunnitelman tunnusmerkit eivät täyty nyt, ne ”eivät täyty ikinä”.

Syytetyn puolustusasianajaja kertoi oikeudessa pitävänsä rangaistusvaatimusta väärin arvioituna ja vetosi tuomariin, jotta tämä vertaisi syytetyn suunnitelman yksityiskohtaisuutta ja valmisteluja esimerkiksi vuosina 2013–2014 Helsingin yliopistoon kohdistuneisiin iskusuunnitelmiin. Puolustus vaatii syytetylle korkeintaan ehdollista, ”kuukausissa mitattavaa” rangaistusta.

Poliisi vapautti syytetyn lokakuussa 2018 kaksi päivää tämän vangitsemisen jälkeen. Syytetty on tehnyt vapautumisensa jälkeen töitä tavalliseen tapaan.